Tjelmavatnet

Tjelmavatnet, på folkemunne også kalt Tjelmen, er et vann som ligger i Strand kommune i Rogaland. Vannet ligger i området som kalles Skorpeheia, nær kommunegrensen til Hjelmeland kommune.

Litt om området 
De to vanligste rutene til Tjelmavatnet er opp Melkerånå (også kalt Melkestien) eller fra Måland. Begge startstedene ligger langs Tysdalsvatnet, hvor den gamle riksveg 13 går. Turen starter rundt 40 meter over havet, og ender opp på 423,5 meter over havet. I luftlinje er turen fra Melkerånå rundt en kilometer, så turen er med andre ord bratt.

Langs vannet finner vi fjell som Almåsen og Snauåsen. Det er også utsikt over gårdene i Tysdal, samt deler av Tysdalsvatnet. Melkerånå er utløpsbekk fra Tjelmavatnet og renner ut i Tysdalsvatnet. Reinaknuten kan også ses herfra.

Ellers vokser det godt med einer i området, og marken bærer preg av å ha vært beitet i lange tider.

Historie 
I nordre enden av vannet kan en se spor etter stølsdrift. I 1659 var det rettssak om hvem av gårdene "Litle Døvik" og "Store Døvik" som hadde rett på å bruke området til beite. Flere vitner ble kalt inn, men retten endte med å gi begge gårdene rett til å bruke området.

Om navnet 
Nabokommunen Hjelmeland har navnet etter fjellet Hjelmen som ligger rett ved kommunesenteret. I dialekten kan det tenkes at disse ordene tidligere har blitt uttalt med "tj-lyd". Hjelmeland kan med andre ord ha blitt uttalt Tjelmeland. Betydningen vil i så tilfelle bli hjelm. Det kan spekuleres i om et av fjellene som ligger i området rundt Tjelmavatnet ligner på en hjelm.

Referanser 

Innsjøer i Strand (Rogaland)